**A pályázatot ismertető kiadványhoz szükséges alapadatok és kiegészítő információk**

**Pályamű elnevezése és címe:**

Újpesti Piac és Vásárcsarnok és UP Újpesti Rendezvénytér

1042 Budapest, Szent István tér 13-14.

**Pályázó:** Budapest Főváros IV. Kerület Újpest Önkormányzata

**Beruházó:** UV Újpesti Vagyonkezelő Zrt.

**Tervező:** Firka Építész Stúdió Kft. (Bun Zoltán PhD, vezető tervező)

**Kivitelezők:** Hídépítő-Soletanche Bachy Mélyalapozó Kft.

Kalotherm Építőipari Zrt.

Thermowatt Kft.

**Az ingatlanfejlesztés koncepciója**, **rövid ismertető**

Budapest IV. kerület központjának hagyományosan legfontosabb eleme a piac – a templom és a városháza mellett. Az 1970-es évektől azonban a befelé forduló piacépületek és ezek kiszolgálása elfoglalta a Szent István teret, mint közterületet. **A mostani átalakításnak az a célja, hogy az elavult épületek elkövetkező bontásával a teret vissza lehessen adni a gyalogosoknak és a rendezvényeknek, miközben a piac korszerű keretek között újul meg.**

Az Új Vásárcsarnok a tér szélén kapott helyet, kétszintes vásárlótérrel. Alatta az árufeltöltés, raktározás és mélygarázs helyezkedik el, a kapcsolatot felvonók biztosítják. A Piac felett kétszintes kulturális központ létesült, szellemi táplálékkal kiegészítve a testit. A közvetlen környezet infrastrukturális átalakítása (pl. az átmenő forgalom megszüntetése) és a transzparens épület lehetővé teszi, hogy a leendő köztér a csarnokon belül folytatódjon, vele egységben működjön. A „kompaktság”, a vegyes használat időben is kiterjeszti az épület működését.

Az épület programjává tette a nyitottságot vizualitásban (üveghomlokzatokkal) és kontextuális értelemben (minden irányú átjárhatósággal), sőt „őszinte” akar lenni. Minden rendszerét, működését meg akarja mutatni – legyen szó közlekedésről (panorámaliftek), tartószerkezetről (látszóbeton és másodlagosan acélszerkezetek), funkciókról. Az épület egyszersmind az események keretét adja: a nagyon színes piac és kultúra neutrális, monokróm háttere. Ezért egységes a karakter, visszafogottak a tónusok, hangsúlyosak a fényviszonyok. A „háttérház” távolabbról a tér háttereként, élő díszleteként is működik éjjel-nappal.

A működést azért is kell megmutatni, mert a felsőbb szinteket vonzóvá kellett tenni nyilvánvaló hátrányos pozíciójuk ellensúlyozására. Ezért programmatikus megfontolások mellett egy vizuálisan is hangsúlyos, nagy belmagasságú lobby került a tér felőli részre. Hozzá kapcsolódik (majd) az első emeleten egy kiemelt zöld sétány és fentebb, a piaccsarnok tetején egy tetőkert. Ezen terek hármasa köztér lesz, a „nyitott ház koncepció” fontos eleme, egységes épített és természeti megjelenéssel.

A program, szerkezet és megjelenés egységessége tetten érhető a látványbeton tartószerkezetekben, ezek szálcement-burkolatként megjelenő homlokzati megfeleltetésében, a natúr alumínium szerkezetekben és felületekben, a rendezvényközpont önálló, lebegő, zárt, csillogó fehér

kubusában. A rendezvényközpontban faburkolatok, padlószőnyeg, akusztikus álmennyezet „lágyítják” a szikár alaprendszert, a multifunkcionális nagyterem black-box keretet biztosít az eseményeknek.

Maga a beton is arculati elem, a fő szerkezeti raszter szigorúságát a piaccsarnok diagonális mintájú rácsos födéme dinamizálja, és ez kintről is érzékelhető.

Az épület léptéke követi a zárt kisvárosi tömbstruktúrát, annak magasságait. A kontextussal szimbiózisban élve szennyvízhővel történik a hűtés-fűtés, automatikusan összehangolt a természetes fény árnyékolása és a LED-es világítás szabályozása, az épület gyűjti és tárolja a csapadékot, amit szürkevíz formájában használ fel az épület.

*videók:*

[*https://www.facebook.com/watch/?v=780801281962246*](https://www.facebook.com/watch/?v=780801281962246)

[*https://www.youtube.com/watch?v=0814\_0VB0-0*](https://www.youtube.com/watch?v=0814_0VB0-0)